หวั่นคนมึนคุ้มเงินฝากไม่รู้อะไรรัฐค้ำประกัน
ประกันเงินฝากหวั่นประชาชนสับสนผลิตภัณฑ์การเงิน กับการคุ้มครองเงินฝาก
21 ส.ค. 2554

ประกันเงินฝากหวั่นประชาชนสับสนผลิตภัณฑ์การเงิน กับการคุ้มครองเงินฝาก
นายสิงหะ นิกรพันธุ์ ผู้อำนวยการสถาบันคุ้มครองเงินฝาก (สคฝ.) กล่าวว่า สคฝ.กำลังทำการศึกษาและกำหนดรายละเอียดเพื่อประกาศให้ประชาชนทราบอย่างชัดเจนว่า ผลิตภัณฑ์ทางการเงินใดที่จะได้รับการคุ้มครองเงินฝาก และผลิตภัณฑ์ทางการเงินใดที่จะไม่ได้รับการคุ้มครองเงินฝาก
การที่ต้องจัดทำรายละเอียดเพิ่มเติมเพราะขณะนี้ธนาคารพาณิชย์ต่างๆ มีผลิตภัณฑ์ทางการเงินหลากหลายรูปแบบมาก ทำให้ประชาชนสับสนคิดว่าทุกอย่างจะได้รับการคุ้มครอง จึงต้องทำให้เกิดความชัดเจนเพื่อไม่ให้เกิดปัญหา 
ทางด้านนายสรสิทธิ์ สุนทรเกศ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) กล่าวว่า ในปีหน้ากฎหมายคุ้มครองเงินฝากเริ่มลดการคุ้มครองเงินฝากเหลือบัญชีละ 1 ล้านบาท จากในปีนี้ที่คุ้มครอง 50 ล้านบาท อาจจะมีผลกระทบให้เกิดการไหลออกของเงินฝากในธนาคารพาณิชย์ 
“ธปท.จึงได้ขอให้ธนาคารทุกแห่งจัดทำแผนทดสอบความเสี่ยงกรณีเลวร้าย (strees test) ถ้าเงินไหลออกมากๆจะธนาคารจะมีแผนการเตรียมความพร้อมด้านสภาพคล่อง หรือด้านอื่นๆ ที่เกี่ยวข้องกับการไหลออกของเงินฝากอย่างไรแล้วนำมาเสนอ ธปท.เป็นการระวังไว้ล่วงหน้า” นายสรสิทธิ์ กล่าว